98/728/EY: Neuvoston päätös, tehty 14 päivänä joulukuuta 1998, yhteisön maksujärjestelmästä rehualalla



Virallinen lehti nro L 346 , 22/12/1998 s. 0051 - 0053



NEUVOSTON PÄÄTÖS, tehty 14 päivänä joulukuuta 1998, yhteisön maksujärjestelmästä rehualalla (98/728/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY ja erityisesti sen 6 artiklan 2 kohdan (1), ottaa huomioon tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annetun neuvoston direktiivin 95/69/EY ja erityisesti sen 14 artiklan (2), ottaa huomioon komission ehdotuksen (3), sekä katsoo, että yhteisön tasolla olisi määrättävä kaikissa jäsenvaltioissa tietyistä palveluista kannettavista maksuista, maksuja olisi kannettava ainoastaan tiettyjä lisäaineita koskevien asiakirjojen tarkastamisesta; kyseiset lisäaineryhmät olisi luetteloitava, kannettavien maksujen olisi katettava yksinomaan palvelut suorittavan yksikön todelliset palkka-, sosiaali- ja hallintokustannukset; olisi asianmukaista vahvistaa tyhjentävä luettelo niistä kustannuksista, jotka otetaan huomioon mainittuja maksuja laskettaessa, jäsenvaltioille olisi annettava mahdollisuus vahvistaa maksuille kiinteät määrät, niin ettei kaikissa yksittäistapauksissa tarvitse toimittaa todisteita tosiasiallisesti aiheutuneista kustannuksista, ja jäsenvaltioiden olisi tarvittavat tiedot toimittamalla varmistettava, että komissio voi muuttaa liitteiden säännöksiä silloin, kun se katsoo sen tarpeelliseksi; tällaiset muutokset on tehtävä tässä päätöksessä säädetyllä menettelyllä, jotta jäsenvaltioiden ja komission välille luodaan läheinen yhteistyö rehualan pysyvässä komiteassa, ON TEHNYT TÄMÄN PÄÄTÖKSEN: 1 artikla 1. Jäsenvaltioiden on varmistettava, että direktiivin 70/524/ETY 4 artiklan ja 6 artiklan 1 kohdan mukaisesti esittelijänä toimivalle jäsenvaltiolle tämän päätöksen liitteessä A lueteltujen lisäaineiden hakemusasiakirjojen tarkastamisesta aiheutuneista kustannuksista kannetaan maksu. 2. Jäsenvaltioiden on varmistettava, että direktiivin 95/69/EY 5 artiklan mukaisesta tiettyjen tuotantolaitosten ja välittäjien hyväksymisestä aiheutuneista kustannuksista kannetaan maksu. 3. Edellä 1 ja 2 kohdassa tarkoitettujen maksujen laskemisessa olisi otettava huomioon ainoastaan liitteessä B eritellyt kustannukset. 2 artikla Liitteitä voidaan muuttaa 5 artiklassa säädetyn menettelyn mukaisesti. 3 artikla Jäsenvaltiot eivät saa palauttaa tässä päätöksessä tarkoitettuja maksuja suoraan tai välillisesti. Jos jäsenvaltio soveltaa maksuihin kiinteää määrää yksittäisten tapausten arvioimisessa, tätä ei kuitenkaan pidetä välillisenä maksun palauttamisena. 4 artikla 1. Jäsenvaltioiden on laadittava tämän päätöksen säännösten täytäntöönpanoa koskevat selvitykset, joissa eritellään: - kaikissa 1 artiklan 1 tai 2 kohdassa mainituissa tapauksissa kannettujen maksujen tai kiinteiden maksujen määrät, - liitteessä B lueteltuihin tekijöihin perustuva maksujen laskentamenetelmä. Jäsenvaltioiden on toimitettava selvitykset komissiolle viimeistään 14 päivänä joulukuuta 2000. 2. Komission on esitettävä 1 kohdassa edellytettyjen selvitysten perusteella viimeistään 14 päivänä joulukuuta 2002 yhteenveto tämän päätöksen täytäntöönpanosta ja tarvittaessa ehdotuksia eläinrehualan maksujärjestelmien yhdenmukaistamisesta edelleen. 5 artikla 1. Kun tässä artiklassa säädettyä menettelyä on noudatettava, komissiota avustaa rehualan pysyvä komitea, jäljempänä "komitea". 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä ja soveltaa niitä välittömästi, jollei neuvosto ole yksinkertaisella enemmistöllä hylännyt mainittuja toimenpiteitä. 6 artikla Tätä päätöstä sovelletaan 30 päivästä kesäkuuta 2000. 7 artikla Tämä päätös on osoitettu kaikille jäsenvaltioille. Tehty Brysselissä 14 päivänä joulukuuta 1998. Neuvoston puolesta W. MOLTERER Puheenjohtaja (1) EYVL L 270, 14.12.1970 s. 1, direktiivi sellaisena kuin se on viimeksi muutettuna direktiivillä 98/92/EY (ks. tämän virallisen lehden s. 49). (2) EYVL L 332, 30.12.1995, s. 15, direktiivi sellaisena kuin se on viimeksi muutettuna direktiivillä 98/92/EY. (ks. tämän virallisen lehden s. 49). (3) EYVL C 155, 20.5.1998, s. 29 LIITE A Luvanvaraisia lisäaineita koskevat hakemusasiakirjat, joissa mainitaan lisäaineiden markkinoille saattamisesta vastaava henkilö direktiivin 70/524/ETY mukaisesti. LIITE B Kattava luettelo huomioon otettavista kustannuksista laskettaessa maksuja 1 artiklan 1 ja 2 kohdan mukaisesti: Henkilöstökustannukset - palkat, myös mahdolliset lisät, eläkemaksut, työntekijöiden vakuutusmaksut. Hallinnolliset kulut - tilat, myös vuokra, lämmitys, sähkö ja vesi, kalusteet, huolto, vakuutus, korot, kuoletukset, - yleiset juoksevat menot mukaan lukien toimistotarvikkeet, paperitavarat, postimaksut, painatuskustannukset, televiestintä, koulutus, aikakauslehtien tilaus, - matkakustannukset ja niihin liittyvät kulut. Tekniset kustannukset - asiaan liittyvät tekniset kustannukset (esim. laboratoriokustannukset, näytteenotto), - konsultointimaksut.